བཞི་པ་འཕེན་པ་ལམ་ཁྱེར་གྱི་འགྲེལ་བ།ལྔ་པ་གཉིད་པ་ལམ་ཁྱེར་གྱི་འགྲེལ་བ་དང་ལྔ།ཐབས་ལམ་ཁྱེར་གྱི་བརྗོད་བྱའི་གཙོ་བོ་རྩ་རླུང་གི་སྐོར་བསྟན་པ་དང།རྨི་བ་ལམ་ཁྱེར་དུ་འདིར་སྣང་ཐམས་ཅད་རྨི་ལམ་གྱི་རང་བཞིན་དུ་བལྟ་བ་བསྟན།གཉན་ས་ལམ་ཁྱེར་ལས་སྒྱུ་ལུས་ཚོགས་འབུལ་ལམ་ལུས་སྦྱིན་གཅོད་ཀྱི་སྐོར་བསྟན།འཕེན་པ་ལམ་ཁྱེར་ལས་སྐུ་གསུམ་གྱི་འཕོ་ཚུལ་དང་གཞན་དོན་དུ་འཕོ་བ་གྲོང་འཇུག་བྱེད་ཚུལ་སོགས་བསྟན།གཉིད་པ་ལམ་ཁྱེར་ལས་གཉིད་ཀྱི་ནང་དུ་འོད་གསལ་བསྒོམ་ཚུལ་བསྟན།བར་དོ་ལམ་ཁྱེར་ལས་བར་དོར་གྲོལ་ཚུལ་དང་སྣང་མཆེད་ཐོབ་གསུམ་དང་འོད་གསལ་ལས་སོགས་ཀྱི་སྣང་བ་ཤར་ཚུལ་བསྟན།༼རྒྱལ་གཤེན་གྱིས་མཛད་པའི་བར་དོ་ལམ་ཁྱེར་ཀྱི་འགྲེལ་བ་ད་ལྟ་མཇལ་ཡུལ་དུ་མ་ཞུགས་ཀྱང་།སྐྱབས་རྗེ་ཡོངས་འཛིན་སྨྲ་བའི་དབང་པོས་མཛད་པ།ལམ་མངོན་སངས་རྒྱས་པའི་རྒྱུད་ལས་གསལ་བའི་བར་དོའི་འགྲེལ་བ།མ་རྒྱུད་ལམ་དྲུག་བར་དོའི་རྣམ་བཤད་གསལ་བྱེད་སྒྲོན་མེ་ཞེས་པ་ཞིག་ཞུགས།༽ཡང་ན་ཐབས་དྲུག་པོ་དེ་ལ།རིམ་བཞིན་འབྱུང་བའི་ཐིག་ལེ་དང།བདག་ཉིད་ཐིག་ལེ།ཚོགས་ཀྱི་ཐིག་ལེ།སྒྲུབ་པའི་ཐིག་ལེ།གནས་ཀྱི་ཐིག་ལེ།གསལ་བའི་ཐིག་ལེ་ཞེས་ཀྱང་བརྗོད།དེ་ནས་ཐར་ལམ་རིན་པོ་ཆེའི་ཐེམ་སྐས་ཀྱི་འགྲེལ་བ།སྨིན་ལམ་རིན་པོ་ཆེའི་སྲོག་ཤིང་གི་འགྲེལ་བ།གྲོལ་ལམ་རིན་ཆེན་འཕུར་རྐྱེན་གྱི་འགྲེལ་བ་བཅས་ཡོད།མདོར་ན།ལམ་ལྔ་དང།ཐབས་དྲུགཁྲིད་བརྒྱད་བཅས་བསྟན་པའོ།ཚོགས་ཀྱི་འགྲེལ་བ་ཞེས་པ་གསང་སྔགས་ཀྱི་གཞུང་ལས་ཚོགས་འཁོར་བསྐོར་བ་ལ་བརྟེན་ནས་ལམ་དང་པོ་ཚོགས་ལམ་ཐོབ་ཚུལ་དང།གཉིས་པ་སྦྱོར་ལམ་ཡེ་ཤེས་བཞི་སྦྱོར་གྱི་འགྲེལ་བ་ཞེས་པ་ལམ་གཉིས་པ་བསྐྱེད་རིམ་དང་པོ་ཐོབ་པའི་སྦྱོར་ལམ་བསྟན།སྔགས་ཀྱི་དེ་ཁོ་ན་ཉིད་བསྟན་པ་ཞེས་པས་ལམ་གསུམ་པ་གནས་ལུགས་མངོན་སུམ་གསར་དུ་མཐོང་ཞིང་རིམ་པ་གཉིས་ལས་རྫོགས་རིམ་གསར་དུ་ཐོབ་པའི་ཐེག་པ་ཆེན་པོའི་མཐོང་ལམ་བསྟན།དེ་ནས་ཐབས་དྲུག་ལམ་ཁྱེར་ཅེས་པས་སྒོམ་ལམ་སྐོར་དགུ་ལས་དང་པོ་བདུན་ཏེ་མ་དག་ས་བདུན་ལ་ཐབས་དྲུག་ལམ་ཁྱེར་བསྒོམ་ཚུལ་བསྟན།དེ་ནས་ཐར་སྨིན་གྲོལ་གསུམ་ཞེས་པས་སྒོམ་ལམ་སྐོར་དགུ་ལས་དག་པའི་ས་གསུམ་ལ་ཐར་ལམ་དང་སྨིན་ལམ་གྲོལ་ལམ་གསུམ་བསྟན་པའོ།སྤྱིར་རྒྱུད་གསུམ་ལ་འགྲེལ་བྱེད་མང་པོ་བྱུང་ཀྱང་སྐབས་འདིར་རྒྱལ་གཤེན་གྱིས་མཛད་པའི་རྒྱུད་འགྲེལ་འདི་ཉིད་རྩལ་དུ་བཏོན་ཏེ་བྲིས་པ་ཡིན།རྒྱུད་སྡེ་འདི་ཉིད་གཙང་སྟོད་རྟ་ནག་དུང་ཕོར་གྱི་གནས་ནས།གཏེར་སྟོན་ཆེན་པོ་གུ་རུ་རྣོན་རྩེས་གཏེར་ལས་གདན་དྲངས་བར།གཉལ་གྱི་སྟོན་པ་བཙུན་པ་གཞོན་ནུ་འབུམ་གྱིས་གཏེར་སྟོན་གུ་རུ་རྣོན་རྩེའི་དྲུང་ནས་རྒྱུད་འདི་ཉིད་ཞུས་ཏེ་བྲིས་ཤིང་དག་པར་གཏུགས་ཏེ་སྤེལ་བ་ཞིག་སྟེ།དེ་ཡང།བཙུན་པ་གཞོན་ནུ་གུ་རུ་ཅན་དུ་ཕེབས་ནས་དབང་ལུང་ཁྲིད་གསུམ་མང་དུ་ཞུས་ཏེ།ཉིན་ཅིག་ཚོགས་ཀྱི་མཆོད་པར་དཔོན་སློབ་གཉིས་ལས་མེད་པ་གཅིག་བཤམས་པའི་དུས་སུ།བླ་མ་རྣོན་རྩེས་དར་དཀར་ཡུག་གཅིག་བཟུང་ནས།ངས་ད་མ་རྒྱུད་ཀྱི་དཔེ་མང་པོ་བྲིས་པས་དམུས།མི་ལས་འཕོས་པའི་སྐྱེ་བ་བློ་ཡངས་སྤུན་ཆད་འོལ་ཡང་མང་།དར་ཡུག་འདི་ཁྱོད་ཀྱི་བོན་སྐལ་དུ་སྣང་བ།ཁྱོད་ལྷ་ལས་འཕོས་པས་བློ་གཙང་ཞིང་དལ་ཆེ་བས་སུས་མ་མཐོང་བར་ཁྱོད་རང་གི་བྲིས་གསུངས་པས།ཞེས་གསུངས་པ་ལྟར།བླ་མ་གཞོན་གྱིས་དཔེ་རྣམས་བཤུ་སྐབས་སུ།རྒྱུད་འདི་དག་གཏེར་ལས་དྲངས་དུས་ཡི་གེ་རྣམས་ཞང་ཞུང་སྨར་ཡིག་དྲག་ཡིག་དང་བོད་ཡིག་གཉིས་འདྲེས་མར་ཡོད་པར་གསལ་བ་སྟེ།གྲོལ་ལམ་འཕུར་རྐྱེན་གྱི་འགྲེལ་ལས།མ་དཔེ་ལ་ཞང་ཞུང་དྲག་ཡིག་འདི་དང།བོད་ཡིག་འདྲེས་མར་སྣང་ངོ།ཞེས་དང།ཞང་བོད་འདྲེས་མ་ལ་བོད་ཡིག་མང་བར་འདུགཞང་ཡིག་ཀྱང་ཀ་ཁ་སྣང་བ་ལ་ལེགས་པར་བརྟགས་པས་མི་ཁྲོལ་བ་མ་བྱུང།ཞེས་གསལ་བ་ལྟར་རོ།གཏེར་སྟོན་ཆེན་པོ་གུ་རུ་རྣོན་རྩེ་མཆོག་ནི།ཀུན་མཁྱེན་ཉི་མའི་བསྟན་རྩིས་ལྟར་ན་རབ་བྱུང་གཉིས་པའི་ནང་མེ་འབྲུག་སྟེ་ཕྱི་ལོ་༡༡༣༦ལོར་སྐུ་འཁྲུངས་པར་མ་ཟད།རིག་འཛིན་གོང་མ་རྣམས་ཀྱིས་ལུང་དུ་བསྟན་པའི་སྐྱེས་བུ་དམ་པ་ཡིན་པ་ནི།དེ་ཡང་དབྱིལ་གྱི་ལྡེ་མིག་འབྲིང་པོ་ལས།གུ་རུ་རྩེ་མོ་བྱ་བ་ཡིས།རྟ་ནག་དུང་ཕོར་དངོས་གྲུབ་ལེན།ཞང་ཞུང་ཐ་མི་དད་ཀེའི་སྤྲུལ་པ་ནི།གཏེར་སྟོན་གུ་རུ་རྣོན་རྩེ་ཞེས་བྱ་བ།ཞེས་ཞང་ཞུང་གི་མཁས་པ་ཐ་མི་དད་ཀེའི་སྤྲུལ་པར་ལུང་དུ་བསྟན་ཅིང་།ཁོང་གིས་གཡས་རུ་གཙང་སྟོད་རྟ་ནག་དུང་ཕོར་ནས།འདུལ་བ་རྒྱུད་དྲུག་ཞི་ཁྲོ་རྩ་འགྲེལ་དང།མཐོ་ཐོག་མཛོད་དང་།ཁྲོ་བོ་གསང་སྔགས་སྐོར་དང་།གེ་ཁོད་མེ་རིའི་སྐོར་གྱི་རྒྱུད་དང་ཁྲིད་རིམ།མ་རྒྱུད་ཐུགས་རྗེ་ཉི་མའི་བོན་སྐོར་རྒྱུད་གཞུང་འགྲེལ་ལས་སོགས་གཏེར་ལས་དྲངས།གཞན་ཡང་གཏེར་རྫས་སུ་རྔ་སྟོང་རི་ཆེམ་པ་ལས་སོགས་ཀྱང་དྲངས།གུ་རུ་རྣོན་རྩེའི་རྣམ་ཐར་རིན་ཆེན་འཕྲེང་བ་ཆེ་ཆུང་གཉིས་སུ་ཡོད་པར་རིག་འཛིན་ཀུན་གྲོལ་གྱིས་གཡུང་དྲུང་བོན་གྱི་བཀའ་འགྱུར་དཀར་ཆག་ལས་གསུངས་མོད་ད་ལྟ་མཇལ་ཡུལ་དུ་མ་གྱུར་བས་ཞུ་ཚོད་དཀའ།གཞན་སྡེ་རྙིང་མས་ཀྱང་གཏེར་སྟོན་གྱི་གྲལ་དུ་བརྩིས་ཏེ།མཚན་དུ་བོན་པོ་ལྷ་འབུམ་ཞེས་ཀྱང་གསོལ་བར་མ་ཟད།ཀོང་སྤྲུལ་གྱིས།ཁོང་གིས་གཙང་རྟ་ནག་ནས།ཆོས་བོན་སྨན་རྩིས་སོགས་བྱུང་ཀྱང༌།རང་ལུགས་ལ་མདོས་ཕྲན་ཙམ་ལས་གཞན་མ་བཞུགས།བོན་པོས་མ་རྒྱུད་བྱུང༌།ཁོང་ནི་འབྲོམ་སྟོན་དང་དུས་མཉམ།ཞེས་གསུངས་པ་ལྟར་རོ།འབྲོམ་སྟོན་རྒྱལ་བའི་འབྱུང་གནས་ནི་བདུད་འཇོམ་གྱི་ཆོས་འབྱུང་ལྟར་ན་ཕྱི་ལོ་༡༠༠༤་ལོར་འཁྲུངས་པ་དང།དེབ་སྔོན་ལྟར་ན་ཕྱི་ལོ་༡༠༠༥ལོར་འཁྲུངས་ཤིང་ཕྱི་ལོ་༡༠༦༤ལོར་གཤེགས་པ་དང།དགའ་ལྡན་ཆོས་འབྱུང་ལས་ཕྱི་ལོ་༡༠༦༣ལོར་གཤེགས་པ་དང་།